Forsætisráðherra Ungverjalands, undirritaði í gær ályktun þar sem hann lýsir yfir stuðningi við úrskurð pólska stjórnlagadómstólsins á fimmtudag. Pólska utanríkisráðuneytið segir ríkið ætla að hlíta lögum ESB.
Samkvæmt úrskurði stjórnlagadómstólsins eru greinar í lögum ESB sem stangast á við pólsku stjórnarskrána. Ef lagalegur ágreiningur reynist í málum verður stjórnarskráin æðri lögum ESB, segir í úrskurðinum. Framkvæmdastjórn ESB var lítt hrifin af þessu, og hafa sérfræðingar sagt að með úrskurðinum hafi Pólverjar nánast sagt sig lagalega úr Evrópusambandinu.
Orban segist í ályktun sinni hafa fundist hann knúinn til að skrifa hana vegna slæmra vinnubragða stofnana Evrópusambandsins. Reynt sé að draga úr áhrifum stjórna aðildarríkja ESB, hefur Deutsche Welle eftir honum, og sakar Orban ESB um að seilast of langt.
Þeir Heiko Maas og Jean-Yves Le Drian, utanríkisráðherrar Þýskalands og Frakklands, sendu frá sér sameiginlega yfirlýsingu á föstudag. Þar sögðu þeir aðildarríki ESB verða að sýna sameiginlegum reglum og gildum sambandsins ótakmarkaða hollustu.
Pólska utanríkisráðuneytið sagði í gær að ríkið myndi halda áfram að hlíta lögum ESB, þrátt fyrir úrskurð stjórnlagadómstólsins.